b'\n_START_ARTICLE_\nMarko Kri\xc5\xbeev\xc4\x8danin\n_START_SECTION_\n\xc5\xbdivotopis\n_START_PARAGRAPH_\nPunim imenom zvao se Marko Stjepan Krizin. Rodio se u Kri\xc5\xbeevcima, u biskupiji zagreba\xc4\x8dkoj. Studirao je najprije u isusova\xc4\x8dkom kolegiju u Grazu, gdje je stupio i u Marijinu kongregaciju. Kao kandidat zagreba\xc4\x8dke biskupije bio je primljen u glasoviti rimski kolegij Germanicum et Hungaricum. Svojom je rukom tamo zapisao da je Hrvat, kako se to do danas sa\xc4\x8duvalo u arhivu zavoda. Kao student odlikovao se bistrinom uma i krepo\xc5\xa1\xc4\x87u. U Rimu se nalazio od 1611. do 1615. godine. Postav\xc5\xa1i sve\xc4\x87enik, vratio se u svoju zavi\xc4\x8dajnu biskupiju u kojoj je djelovao kratko vrijeme. Kardinal Petar P\xc3\xa1zm\xc3\xa1ny pozvao ga je u Ugarsku, u\xc4\x8dinio ga ravnateljem sjemeni\xc5\xa1ta u Trnavi i ostrogonskim kanonikom. Kasnije mu je povjerio i upravu benediktinske opatije Sz\xc3\xa9plak, kod Ko\xc5\xa1ica, koja je tada bila vlasni\xc5\xa1tvo ostrogonskoga kaptola._NEWLINE_Ko\xc5\xa1ice su u ono doba bile utvrda ugarskoga kalvinizma. Da bi oja\xc4\x8dao polo\xc5\xbeaj malobrojnih katolika, gradski je upravitelj, namjesnik kralja Matije II., Andrija D\xc3\xb3czi pozvao u Ko\xc5\xa1ice dva isusovca: Stjepana Pongr\xc3\xa1cza i Melkiora Grodzieckoga. Njihov je plodonosni rad oja\xc4\x8dao svijest katolika, ali i izazvao bijes kalvina. Tako su kalvini potakli narod na bunu optu\xc5\xbeiv\xc5\xa1i la\xc5\xbeno katolike, da su 13. srpnja 1619., izazvali po\xc5\xbear u gradu. Tada se u Ko\xc5\xa1icama s isusovcima nalazio i sveti Marko. U tim te\xc5\xa1kim trenucima htjeli su zajedno pomo\xc4\x87i katolicima u gradu. No kad je zapovjednik kalvinske vojske Juraj R\xc3\xa1k\xc3\xb3czi, 3. rujna 1619. sa svojim hajducima u\xc5\xa1ao u Ko\xc5\xa1ice, odmah su zatvorili trojicu katoli\xc4\x8dkih sve\xc4\x87enika. Kroz 3 dana nisu im dali ni jesti ni piti. Zapovjednik je vojske obe\xc4\x87ao Marku Krizinu pokloniti crkveno imanje samo ako se odrekne katolicizma i postane kalvin. Marko je to najenergi\xc4\x8dnije odbio. Okrutno su ih mu\xc4\x8dili i pogubili._NEWLINE_Kad su mjesni kalvini \xc4\x8duli kako su okrutno mu\xc4\x8dili tu trojicu katoli\xc4\x8dkih sve\xc4\x87enika, zbunjeni su priznali da nisu zaslu\xc5\xbeili takav barbarski postupak. Vijest je o mu\xc4\x8deni\xc5\xa1tvu kao munja prohujala Ugarskom. Knez Bethlen nije ipak dopustio , iako su mu bile upravljene mnoge molbe, da mu\xc4\x8denici budu dostojno i s po\xc4\x8dastima sahranjeni. Dopustit \xc4\x87e to 6 mjeseci kasnije na molbu palatinove \xc5\xbeene Kataline P\xc3\xa1lffy. Relikvije ko\xc5\xa1i\xc4\x8dkih mu\xc4\x8denika nalaze se u ur\xc5\xa1ulinskoj crkvi u Trnavi. Kanonizacija trojice ko\xc5\xa1i\xc4\x8dkih mu\xc4\x8denika dogodila se 2. srpnja 1995. u Ko\xc5\xa1icama, u Slova\xc4\x8dkoj. _NEWLINE_Spomendan sv. Marka Kri\xc5\xbeev\xc4\x8danina je 7. rujna, koji se posebno sve\xc4\x8dano obilje\xc5\xbeava u Kri\xc5\xbeevcima. Posve\xc4\x87ena mu je kapela sv. Marka Kri\xc5\xbeev\xc4\x8danina u rodnome gradu, po njemu se zove i rimokatoli\xc4\x8dka \xc5\xbeupa u Kri\xc5\xbeevcima te \xc5\xbeupna crkva sv. Marka Kri\xc5\xbeev\xc4\x8danina u Zagrebu. Za\xc5\xa1titnik je Bjelovarsko-kri\xc5\xbeeva\xc4\x8dke biskupije.'